**NAVODILA ZASILNA OSKRBA**

1. **Kaj je zasilna oskrba**

Zasilna oskrba pomeni oskrbo končnih odjemalcev z električno energijo skladno z določili **Zakona o oskrbi z električno energijo**

1. **Pravna podlaga**:

**Zakon o oskrbi z električno energijo** (Uradni list RS, št. 172/2021), 32. člen.

**Pravila za delovanje trga z elektriko** (Uradni list RS, št. 74/18 in 62/19).

**Sistemska obratovalna navodila za distribucijski sistem električne energije** (Url. RS, št. 7/2021; v nadaljevanju: SONDSEE), poglavje VIII.4.

1. **Vrste zasilne oskrbe in njeno izvajanje**
   1. **Zasilna oskrba zaradi insolventnosti ali nelikvidnosti dobavitelja**

DO po prejemu obvestila izvajalca gospodarske javne službe operaterja trga z elektriko o odpovedi bilančne pogodbe dobavitelju in o izključitvi dobavitelja iz bilančne sheme za vse obračunske merilne točke tega dobavitelja zaradi ukrepov, ki so posledica insolventnosti ali nelikvidnosti dobavitelja, samodejno in nemudoma zagotovi zasilno oskrbo končnemu odjemalcu.

Operater trga obvesti distribucijskega operaterja pisno s priporočeno pošto, s povratnico in na elektronski način skladno z 205. členom SONDSEE, z navedbo razlogov o izključitvi dobavitelja iz bilančne sheme. DO to obvestilo operaterja trga objavi na svoji spletni strani.

DO o prejetem in objavljenem obvestilu operaterja trga z elektriko, obvesti z Obvestilom tudi ostale dobavitelje registrirane pri distribucijskem operaterju ter z Obvestilom dobavitelja, ki ga je distribucijski operater izbral za dobavo elektrike za pokrivanje izgub v sistemu.

Zasilna oskrba se šteje kot **menjava dobavitelja** in se izvede smiselno po postopku iz poglavja IX.4 SONDSEE (Postopek menjave dobavitelja obračunske merilne točke), pri čemer DO nastopa kot dobavitelj.

DO takoj po prejemu obvestila operaterja trga z elektriko o izključitvi dobavitelja iz bilančne sheme ali z dnem prenehanja bilančne pripadnosti, za vse obračunske merilne točke tega dobavitelja izvede menjavo dobavitelja iz navedenega (obstoječega) dobavitelja na distribucijskega operaterja, ki postane z dnem izključitve iz bilančne sheme novi dobavitelj za zasilno oskrbo. **Distribucijski operater v tem primeru pogodbe o zasilni oskrbi ne sklepa.**

Za potrebe menjave dobavitelja na obračunskih merilnih točkah, ki bodo prešla na zasilno oskrbo, distribucijski operater pridobi odčitek ali oceni odčitek s števca na dan menjave. Tudi odčitki pridobljeni po datumu pričetka izvajanja zasilne oskrbe bodo datirani na dan menjave.

**Pogodbeni izvajalec nalog DO** (Elektro CGLMP) najkasneje v roku **osmih delovnih dni** od dneva prejema obvestila s strani operaterja trga z elektriko, pošlje **Obvestilo končnemu odjemalcu** o izključitvi njegovega dobavitelja iz bilančne sheme. Podrobnejši postopek izvajanja in zagotavljanja zasilne oskrbe v primeru odpovedi bilančne pogodbe oziroma ob izključitvi dobavitelja iz bilančne sheme (zasilna oskrba v primeru insolventnosti) je opredeljen v Pogojih izvajanja in zagotavljanja zasilne oskrbe z električno energijo v primeru odpovedi bilančne pogodbe oziroma ob izključitvi dobavitelja iz bilančne sheme, in so skupaj z obvestilom končnemu odjemalcu priloga teh Navodil.

**3.2 Zasilna oskrba na zahtevo**

DO zagotovi zasilno oskrbo na zahtevo tudi vsakemu:

– odjemalcu gospodinjskega odjema;

– malemu poslovnemu odjemalcu.

V primeru zasilne oskrbe na zahtevo, se zasilna oskrba šteje kot menjava dobavitelja in se izvede smiselno po postopku iz poglavja IX.4 SONDSEE (Postopek menjave dobavitelja obračunske merilne točke), pri čemer distribucijski operater nastopa kot dobavitelj.

DO oz. pogodbeni izvajalec nalog DO po prejemu zahteve končnega odjemalca za zasilno oskrbo presodi upravičenost do zasilne oskrbe na zahtevo. V primeru izpolnjevanja pogojev za zasilno oskrbo na zahtevo pogodbeni izvajalec nalog DO končnemu odjemalcu v **osmih delovnih dneh** od dneva prejema zahteve za zasilno oskrbo, pošlje v podpis **Pogodbo o zasilni oskrbi skupaj s pogoji zasilne oskrbe** (Pogodba o zasilni oskrbi z električno energijo na zahtevo in Določila splošnega dela te pogodbe o zasilni oskrbi, ki sta prilogi teh Navodil).

Če DO oz. pogodbeni izvajalec nalog DO s strani končnega odjemalca ne prejme podpisane pogodbe o zasilni oskrbi, distribucijski operater šteje, da je končni odjemalec odstopil od zahteve za zasilno oskrbo.

Distribucijski operater oz. pogodbeni izvajalec nalog DO prične z menjavo dobavitelja na zasilno oskrbo na zahtevo po prejemu podpisane pogodbe o zasilni oskrbi. V primeru zavrnitve distribucijski operater oz. pogodbeni izvajalec nalog DO, končnega odjemalca v osmih delovnih dneh od dneva prejema zahteve za zasilno oskrbo, obvesti o zavrnitvi zasilne oskrbe na zahtevo.

Za potrebe menjave dobavitelja na obračunskih merilnih točkah, ki bodo prešla na zasilno oskrbo, distribucijski operater pridobi odčitek ali oceni odčitek s števca na dan menjave. Odčitki pridobljeni po datumu pričetka izvajanja zasilne oskrbe bodo datirani na dan menjave.

1. **Cenik zasilne oskrbe**

DO Cenik za zasilno oskrbo v skladu z veljavnimi predpisi usklajuje predvidoma mesečno, glede na rast cen električne energije na trgu. Omrežnina in prispevki se obračunavajo skladno z veljavno zakonodajo. Hkrati z objavo cenika DO objavi tudi pogoje za izvajanje zasilne oskrbe iz 32. člena zakona o oskrbi z električno energijo in 228. člena SONDSEE.

1. **[Trajanje zasilne oskrbe](https://www.uradni-list.si/glasilo-uradni-list-rs/vsebina/2021-01-0152/sistemska-obratovalna-navodila-za-distribucijski-sistem-elektricne-energije/" \l "(trajanje zasilne oskrbe))**

**Zasilna oskrba zaradi insolventnosti ali nelikvidnosti dobavitelja** iz točke 3.1 teh navodil in **Zasilna oskrba na zahtevo**, iz točke 3.2 teh navodil, se izvaja za nedoločen čas, če končni odjemalec izpolnjuje pogoje iz 228. člena SONDSEE, kar pomeni, da sprotno poravnava vse zapadle obveznosti iz naslova izvajanja zasilne oskrbe.

V primeru neizpolnjevanja navedenih pogojev iz 228. člena SONDSEE, DO ali pogodbeni izvajalec nalog DO, ravna skladno z 215. členom SONDSEE in nadaljuje z aktivnostmi za odklop po predhodnem obvestilu.

Pogodbeni izvajalec nalog DO mora končnega odjemalca na vsakem računu za zasilno oskrbo opozoriti na pravico do menjave dobavitelja električne energije in ga seznaniti, da je cena električne energije za zasilno oskrbo do 25% višja od tržne cene elektrike na organiziranem trgu z električno energijo.

1. **Obveščanje operaterja trga z elektriko**

DO na način iz drugega odstavka 223. člena SONDSEE obvesti z **Obvestilom** operaterja trga z elektriko o nastopu in zaključku zasilne oskrbe na posameznem merilnem mestu v roku, ki je določen v predpisu, ki ureja delovanje trga z elektriko.

* **Priloge**
* Pogodba za zasilno oskrbo z električno energijo na zahtevo
* Določila Splošnega dela Pogodba za zasilno oskrbo z električno energijo na zahtevo
* Pogoji izvajanja in zagotavljanja zasilne oskrbe v primeru odpovedi bilančne pogodbe oziroma ob izključitvi dobavitelja iz bilančne sheme
* Obvestilo odjemalcu o odpovedi bilančne pogodbe obstoječemu dobavitelju ter zagotovitvi zasilne oskrbe z električno energijo
* Obvestilo o odpovedi bilančne pogodbe dobavitelju ter zagotovitvi zasilne oskrbe z električno energijo (vsem izvajalcem nalog DO)
* Obvestilo aktivnim dobaviteljem o odpovedi bilančne pogodbe dobavitelju (vsem dobaviteljem)
* Obvestilo o odpovedi bilančne pogodbe dobavitelju za pokrivanje izgub v sistemu (Dobavitelju izgub)
* Obvestilo o nastopu oz. zaključku zasilne oskrbe (obvestilo operaterju trga)